CAPITOLUL I

1. Genetica – ştiinţa eredităţii şi variabilităţii organismelor vii

1.1. Definiţia şi obiectul de studiu

Genetica este ştiinţa biologică a cărei obiect de studiu îl constituie ereditatea şi variabilitatea organismelor, stabilind mecanismele care asigură conservarea informaţiei genetice precum şi cele ale modificării ereditare.

Anul apariţiei geneticii ca ştiinţă este 1865, când GREGOR MENDEL a emis primele legi ale eredităţii.
Denumirea de genetică a fost introdusă de BATESON la Congresul de genetică din anul 1906.

Ereditatea, ca obiect de studiu a geneticii reprezintă însuşirea descendenţilor de a moşteni de la părinţi caracteristici asemănătoare. Gena este definită ca particula materială a eredităţii localizată în cromozom şi care condiţionează formarea uneia sau mai multor caractere sau însuşiri. Totalitatea genelor unui organism viu (cele nucleare) reprezintă genotipul. Totalitatea genelor din cadrul unui set haploid de cromozomi, transmise ca o unitate de la unul din părinţi reprezintă genomul.
Felul de a fi a unui individ ca mod de manifestare a genotipului, în interacţiune cu condiţiile de mediu reprezintă fenotipul. Noţiunile de genotip şi fenotip au fost introduse de JOHANSEN în 1909 (PANFIL, 1980).
Variabilitatea ca cel de al doilea obiect de studiu a geneticii, reprezintă însuşirea organismelor vii, cu diferite grade de înrudire, de a se deosebi între ele. În natură nu există doi indivizi identici. Chiar şi gemenii uniovulari nu sunt identici din punct de vedere genetic, ei manifestând profile imunologice diferite, constituite în primele şase luni de viaţă (BOTEZ, 1991).

1.2. Ramurile geneticii şi metodele de cercetare utilizate

Genetica formală sau genetica clasică, studiază legile eredităţii descoperite de GREGOR MENDEL (transmiterea în descendenţă a caracterelor determinate de gene plasate pe cromozomi diferiţi) şi THOMAS HUNT MORGAN şi colaboratorii săi (transmiterea în descendenţă a caracterelor determinate de gene plasate pe aceiaşi pereche de cromozomi).

În studiul mecanismelor eredităţii genetica a utilizat metode de lucru şi baze de date oferite de alte ştiinţe. Din îmbinarea acestora, au luat naştere numeroase ramuri ale geneticii, dintre care menţionăm:

· Citogenetica, care studiază structurile celulare cu rol genetic.

· Radiogenetica, studiază efectele radiaţiilor asupra bazei materiale a eredităţii.

· Genetica moleculară, studiază ereditatea la nivel molecular, biochimic.

· Genetica populaţiilor, studiază structura genetică a organismelor vii, precum şi factorii care modifică structura populaţiilor.

· Genetica ecologică, studiază procesele de adaptare a populaţiilor naturale la mediul lor de viaţă.

· Genetica cantitativă, studiază legitatea variabilităţii caracterelor, prin aplicarea metodelor matematice la studiul variabilităţii.

· Genetica umană, cu rol major în prevenirea, combaterea şi tratarea bolilor ereditare la om.

Genetica fiind o disciplină experimentală, dezvoltarea ei a fost condiţionată de metodele şi posibilităţile de cercetare proprii, dar şi de altele specifice altor discipline, de care genetica se poate folosi pentru înţelegerea şi explicarea legităţilor şi fenomenelor sale.

 Metoda genealogică, constă în înregistrarea şi analiza datelor privind relaţiile dintre indivizi într-o succesiune de generaţii. Prin utilizarea acestei metode se poate stabili modul de transmitere ereditară a caracterelor, precum şi modul de manifestare.

Metoda hibridologică, constă în încrucişarea unor organisme cu ereditate diferită şi analiza statistică-matematică a moştenirii caracterelor la urmaşi. Cu ajutorul acestei metode au fost descoperite primele legi ale eredităţii de către G. MENDEL şi T.H. MORGAN.

Metoda biometrică, constă în studierea diferitelor caracteristici cantitative şi stabilirea corelaţiilor dintre diferite caractere. Această metodă oferă informaţii asupra variabilităţii diferitelor caractere şi corelaţiilor existente între ele, gradul de menţinere şi îmbunătăţirea caracterelor şi a însuşirilor obţinute prin selecţie ş.a.

Metoda citogenetică, este utilizată pentru studiul structurilor celulare cu rol genetic, cu ajutorul aparaturii de laborator specifice (microscoape, tehnici cromatografice, difracţie cu raze X ş.a.).

Cu ajutorul ei s-au studiat caracteristicile cromozomilor şi a altor structuri cu rol genetic.

Metoda radiaţiilor, permite utilizarea diferitelor tipuri de radiaţii pentru modificarea eredităţii organismelor.

Metode biochimice şi biofizice, contribuie la cunoaşterea structurii materialului genetic la nivel molecular.

Materialul genetic utilizat, în general pentru studiile de genetică clasică trebuie să prezinte următoarele particularităţi:

· să aibă caractere bine conturate, uşor de urmărit (markeri genetici);

· să aibă ciclul scurt de dezvoltare;

· să permită obţinerea unui număr mare de descendenţi;

· să posede un număr relativ mic de cromozomi;

· să fie acceptabil la acţiunea factorilor mutageni;

· să nu fie foarte scump şi să fie relativ uşor de întreţinut.

CAPITOLUL  II

2. Legile mendeliene ale eredităţii

G. MENDEL a început cunoscutele sale experienţe de hibridare la plante în 1857 şi opt ani mai târziu el sintetizează rezultatele obţinute în cele două legi ale segregării şi anume:

· legea purităţii gameţilor sau segregării factorilor ereditari;

· legea liberei combinaţii a factorilor ereditari, sau a segregării independente a perechilor de caractere.

2.1. Monohibridismul şi legea purităţii gameţilor

Monohibridarea constă în încrucişarea a doi indivizi, care se deosebesc printr-o singură pereche de caractere.

GREGOR MENDEL a încrucişat mazărea cu bobul neted (caracter datorat prezenţei amidonului) cu mazărea cu bobul zbârcit (caracter datorat prezenţei dextrinei), obţinând în prima generaţie numai plante cu bob neted. Acest caracter a fost denumit dominant, în timp ce caracterul “bob zbârcit”, care nu a apărut în prima generaţie, a fost denumit recesiv. Prin autopolenizarea plantelor din prima generaţie, a obţinut în generaţia a doua atât plante cu bob neted, cât şi cu boabe zbârcite, proporţia dintre caracterul dominant şi cel recesiv fiind de 3:1. G. MENDEL a cercetat modul de segregare şi la alte perechi de caractere.
G. MENDEL explică segregarea celor două caractere studiate, bob neted şi bob zbârcit, ca fiind datorate prezenţei în celulă a două tipuri de factori ereditari, notaţi cu A şi a. Plantele din soiul cu boabe netede (AA) conţin excesiv factorul ereditar care determină acest caracter, iar cele din soiul cu boabe zbârcite (aa) conţin exclusiv factorul ereditar al caracterului respectiv. La hibrizii din prima generaţie, factorii ereditari ai mamei şi tatălui se alătură (Aa), astfel că atunci când acestea formează gameţi, factorii ereditari se separă, fiecare gamet neavând decât un singur tip de factor ereditar.
Gameţii sunt, în felul acesta, puri din punct de vedere genetic. Prin unirea acestor gameţi pe bază de probabilitate  în F2, în procesul fecundării, se obţin plantele generaţiei a doua, care se comportă astfel:

· 25% din plante sunt pure cu bobul neted, având un singur tip de factori ereditari (AA);

· 25% din plante sunt pure cu bobul zbârcit, având exclusiv celălalt tip de factori ereditari (aa);

· 50% din plante cu bobul neted, poartă ambii factori ereditari alăturaţi (Aa).

MENDEL a denumit plantele, care conţin un singur tip de factor ereditar homozigote, iar cele care conţin ambele tipuri, heterozigote. La indivizii heterozigoţi nu se manifestă decât unul dintre factorii ereditari, cel dominant (bob neted), celălalt rămânând în stare ascunsă (bob zbârcit). În acest fel, G. MENDEL a reuşit să descopere deosebirea dintre structura genetică a organismelor şi înfăţişarea lor, noţiune care mai târziu a fost denumită de JOHANSEN genotip şi respectiv fenotip. Genotipul reprezintă totalitatea genelor conţinute de un organism. Fenotipul reprezintă suma însuşirilor morfologice, fiziologice, biochimice şi de comportament a unui organism ca rezultantă a interacţiunii dintre genotip şi mediu. Din exemplul anterior se remarcă faptul că plantele cu acelaşi fenotip (75% bob neted), prezintă genotipuri diferite: 25% sunt homozigote şi 50% sunt heterozigote.

Studiul comportării în descendenţă a hibrizilor obţinuţi l-a condus pe Mendel la elaborarea primei legi a eredităţii, legea purităţii gameţilor. Gameţii sunt întotdeauna puri din punct de vedere genetic, adică nu conţin decât unul dintre factorii ereditari. Prin combinarea probabilistică a acestor gameţi rezultă în generaţia a doua, în urma fenomenului de segregare, un raport de 3 dominant : 1 recesiv.

Prin autofecundarea generaţiei a doua se obţine generaţia a treia, la care se observă următoarele:

· din plantele pure cu bobul neted se obţin exclusiv plante cu bobul neted;

· din plantele pure cu bobul zbârcit se obţin exclusiv plante de acest tip;

· plantele heterozigote cu bobul neted segregă în felul următor: 25% plante homozigote cu bobul neted, 25% plante homozigote cu bobul zbârcit şi 50% plante heterozigote cu bobul neted.

Deci, plantele heterozigote din generaţia a doua se comportă în generaţia a treia la fel cum se comportă hibrizii din prima generaţie.

Dacă florile plantelor hibride din prima generaţie se polenizează cu polen de la plantele genitorului cu bob neted (backcross), atunci se obţin în generaţia a doua numai plante cu boabe netede, din care 50% sunt homozigote şi 50% heterozigote. În caz contrar, dacă polenizarea se realizează cu polen de la plantele cu bobul zbârcit, se va forma în generaţia a doua jumătate plante heterozigote cu bobul neted şi jumătate homozigote cu bobul zbârcit.
           Obţinerea ultimei combinaţii nu ar fi posibilă dacă gameţii ar conţine ambii factori ereditari, deci gameţii sunt puri din punct de vedere genetic, adică conţin un singur factor ereditar (o singură genă) din perechea considerată.

2.2. Dihibridarea şi legea segregării independente a perechilor de 

       caractere
Încrucişarea între părinţi care se deosebesc prin două perechi de caractere poartă numele de dihibridare.

G. MENDEL a studiat cazul când genitorii se deosebesc prin două perechi de caractere. El a încrucişat mazărea cu bobul neted şi culoare galbenă cu mazărea cu bobul zbârcit şi de culoare verde. În prima generaţie hibridă, toate plantele aveau boabe netede şi de culoare galbenă (caractere dominante). Prin autopolenizarea plantelor din prima generaţie s-a obţinut generaţia a doua (F2) în care aproximativ 9/16 din plante aveau boabe netede şi galbene, 3/16 zbârcite şi galbene, 3/16 netede şi verzi şi 1/16 zbârcite şi verzi (fig. 2.4.)

În mod ipotetic, încrucişarea unei forme de salcâm cu flori albe (AA) şi cu lujeri spinoşi (SS) caractere dominante, cu o formă cu flori roze (aa) şi lujeri nespinoşi (ss) – caractere recesice – în prima generaţie s-ar obţine numai exemplare cu flori albe şi lujeri spinoşi.

În F2, la arborii obţinuţi prin autofecundarea hibrizilor F1 s-ar ajunge la următoarea repartiţie a caracterelor: 9/16 plante cu flori albe şi lujeri spinoşi, 3/16 plante cu flori albe şi lujeri nespinoşi, 3/16 plante cu flori roze şi lujeri spinoşi şi 1/16 plante cu flori roze şi lujeri spinoşi (STĂNESCU, 1982).

Această segregare se explică prin aceea că hibrizii din prima generaţie proveniţi din părinţi ce se deosebesc prin două perechi de caractere, formează patru categorii de gameţi în care se află câte un singur factor ereditar din fiecare pereche. Prin combinarea celor patru categorii de gameţi se formează 16 combinaţii care reprezintă segregarea în cazul încrucişării părinţilor ce se deosebesc prin două perechi de caractere, care se realizează astfel: 9:3:3:1.

În cazul unei trihibridări, când se încrucişează organisme care se deosebesc prin trei perechi de caractere, se formează opt tipuri de gameţi masculi şi opt tipuri de gameţi femeli, prin a căror unire pe bază de probabilitate se formează 64 de combinaţii şi 8 tipuri de organisme:

· 27/64 cu trei caractere dominante (ABC);

· 9/64 cu două caractere dominante şi unul recesiv (ABc);

· 9/64 cu două caractere dominante şi unul recesiv (AbC);

În acest fel, MENDEL a ajuns la concluzia că la încrucişarea între organisme ce se deosebesc prin două sau mai multe perechi de caractere are loc fenomenul segregării independente a perechilor de caractere. El a considerat, de asemenea, că ereditatea unei perechi de caractere este independentă de ereditatea celeilalte perechi de caractere, astfel că şi segregarea are loc independent. Dacă în exemplul cu dihibridarea, se studiază segregarea perechii de caractere bob neted şi bob zbârcit, fără să se ţină seama de culoarea bobului (galbenă sau verde), atunci se obţine acelaşi raport de segregare de 3:1 între boabele netede şi cele zbârcite. Acelaşi lucru se întâmplă şi în cazul culorii boabelor. Aceasta este segregarea de tip Pisum denumită astfel deoarece a fost descoperită la mazăre. În conformitate cu acest tip de segregare, în F2 heterozigoţii de tip Aa sunt identici fenotipic cu homozigoţii AA.

 2.3. Alte tipuri de segregare
Abaterile de la legile mendeliene ale eredităţii apar în urma mecanismelor de interacţiune a genelor, ce generează fenomene de dominanţă completă, incompletă, letalitate ş.a. Raportul de segregare genotipic în F2​ este acelaşi, dar în funcţie de relaţiile existente între genele alele sau nealele, aceste constituţii genotipice determină fenotipuri diferite.

2.3.1. Semidominanţa
În cazul dominanţei complete, organismele homozigote (AA) prezintă acelaşi fenotip cu cele heterozigote (Aa). În unele cazuri însă, fenotipul organismelor ce conţin genele alele în stare heterozigotă se deosebeşte de cel al organismelor ce conţin genele respective în stare homozigotă (deci AA≠Aa). Fenomenul menţionat este cunoscut sub denumirea de semidominanţă sau dominanţă incompletă.

Semidominanţa a fost descoperită de CORRENS în 1912 la specia Mirabilis jalapa. Încrucişând o plantă cu flori roşii (RR), cu una cu flori albe (rr), a obţinut în generaţia F1 plante cu flori de o culoare intermediară, roz (Rr). Indivizii heterozigoţi (Rr) manifestă caractere intermediare între fenotipurile genitorilor, datorită dominanţei incomplete sau semidominanţei genei R – dominantă asupra genei r – recesivă. Prin autopolenizarea plantelor hibride F1, în F2 s-au obţinut atât plante cu flori roşii şi albe, dar şi plante cu flori roz. Raportul fenotipic este identic cu cel genotipic 1RR (flori roşii):2Rr (flori roz):1rr (flori albe) (fig. 2.5.).

La Zea mays, din încrucişarea unei varietăţi cu boabe albastre cu una cu boabe galbene au rezultat în F1 plante cu boabe violete, culoare intermediară între genitori. În F2 s-a produs segregarea astfel:1 albastru:        2 violet:1 galben. Acest tip de segregare (1:2:1), în care organismele heterozigote prezintă fenomenul dominanţei incomplete, este cunoscut sub denumirea de segregare de tip Zea, pentru a-l deosebi de segregarea de tip Pisum de 3:1 observată de MENDEL.

La păsări fenomenul de dominanţă incompletă a fost observat la găinile de Andaluzia, cu penaj de culoare albăstruie. Ele provin din încrucişarea unei rase de găini cu penajul negru cu una cu penajul alb. În F1 toate păsările au penaj albastru. În F2 se produce segregarea astfel: 25% penaj negru, 25% penaj alb şi 50% penaj albastru. Aceasta înseamnă că găinile de Andaluzia cu penaj albastru sunt heterozigote, fapt pentru care ele segregă mereu, neputându-se crea o rasă de găini de Andaluzia.

Dominanţa incompletă intervine şi în cazul raporturilor de segregare la arbori, fenomenul acţionând probabil, în cazul unor caractere cum sunt forma acuminată a solzilor conurilor de molid, în raport cu forma rotunjită sau culoarea roşcată a ritidomului, la pinul silvestru, în raport cu culoarea cenuşie-închisă a ritidomului ş.a.

2.3.2. Supradominanţa
În acest caz, indivizii heterozigoţi depăşesc în productivitate, fertilitate, viabilitate etc., genitorii homozigoţi, dominanţi sau  recesivi, AA<Aa>aa.

Fenomenul se numeşte supradominanţă şi el poate fi observat atât la plante cât şi la animale. În procesul de apariţie a supradominanţei sunt de obicei, implicate mai multe gene cu caracter aditiv. Fenomenul mai poartă denumirea de heterozis monogenic.
La Drosophila melanogaster, heterozigoţii ww+, prezintă o cantitate mai mare de pigmenţi în ochi (sepiaterina), faţă de genitorii homozigoţi w+w+ (ochi roşu-cărămiziu) şi ww (ochi albi).

2.3.3. Codominanţa
Codominanţa determină apariţia la indivizii heterozigoţi pentru genele dominante a unui fenotip nou, comparativ cu indivizii homozigoţi.

Se ştie că indivizii din populaţia umană pot să aibă patru grupe de sânge notate cu A, B, AB şi 0. Aceste grupe de sânge sunt determinate genetic de trei grupe de gene polialele notate LA, LB şi l. Genele LA şi LB sunt dominante asupra genei l, iar împreună sunt codominante, adică  determină un fenotip nou – grupa de sânge AB. Ca urmare, indivizii pot fi fenotipic şi genotipic de mai multe tipuri (tabelul 2.2.)

Fig. 2.2. Schema grupelor de sânge din sistemul AB0

În cazul fenomenului de codominanţă, ambele gene sunt funcţionale, determinând apariţia unui fenotip nou. Genotipul heterozigot LALB se manifestă prin grupa de sânge AB.

Pentru realizarea unor transfuzii sangvine trebuie cunoscute grupele de sânge ale donatorului şi receptorului. Cunoaşterea modului cum se moştenesc grupele sangvine are importanţă şi în stabilirea paternităţii.

2.3.4. Pleiotropia

Prin fenomenul de pleiotropie se înţelege efectul fenotipic multiplu a unei singure gene.

Genele care au capacitatea de a determina la acelaşi organism două sau mai multe caractere se numesc pleiotropice.

Fenomenul a fost observat de MENDEL, care a demonstrat că mazărea cu flori albe are boabe cu tegumentul alb, cea cu flori colorate are tegumentul cenuşiu sau brun.

NILLSON-EHLE a arătat că o anumită genă la ovăz modifică simultan forma aristelor spicului, pilozitatea şi fragilitatea tulpinilor.

Un exemplu caracteristic de pleiotropie îl oferă hibridul Nicotiana silvestris(Nicotiana tabacum, la care apar şase caractere distincte, deschiderea carpelelor, transformarea ovulelor în carpele, alungirea axei florale deasupra carpelelor, placentaţia, cantitatea de nectar şi încreţirea bazală a corolei, care sunt controlate de aceiaşi genă.

2.3.5. Genele letale
Genele letale schimbă raportul mendelian de segregare, deoarece prezenţa lor în stare homozigotă (dominantă sau recesivă) determină moartea indivizilor purtători, înainte de maturitatea sexuală.

După gradul de manifestare, efectul genelor letale poate fi:

· gene letale, ce cauzează o mortalitate de 100% a indivizilor purtători;

· gene semiletale, în acest caz 50% dintre indivizii purtători mor;

· gene subvitale, care cauzează moartea unui număr mai mic decât 50% dintre indivizii purtători.
2.3.6. Complementaritatea genelor
Interacţiunea dintre două sau mai multe gene nealele, prezente împreună, determină apariţia unui alt fenotip, decât fenotipul determinat de fiecare genă în parte.

A. Complementaritatea de dominanţă a fost evidenţiată de BATESON şi PUNNET (1908) la specia Lathyrus odoratus. S-a remarcat că în urma încrucişării a două varietăţi de L. odoratus, cu flori albe, în generaţia F1 s-au obţinut plante cu flori roşii, iar în generaţia F2, raportul de segregare a fost 9/16 plante cu flori roşii, 7/16 plante cu flori albe. Pentru formarea antocianului este necesară prezenţa concomitentă a două gene dominante (C şi P). Fiecare genitor prezintă în stare homozigotă o genă dominantă şi una recesivă (CCpp, respectiv ccPP). În stare dominantă ambele gene sunt întâlnite numai în F1 (CcPp) şi 9/16 din plantele obţinute în F2 (C-P-). Raportul fenotipic de segregare este de 9:7 (fig. 2.8.)

B. Complementaritatea de recesivitate, a fost evidenţiată de SHULL în 1914, la specia Capsella bursa pastoris (traista ciobanului). S-a remarcat că forma capsulei plantei este determinată de interacţiunea dintre două gene nealele. În starea de recesivitate a ambelor gene, apare tipul cu capsulă ovoidă. Dacă una sau ambele gene se află în stare dominantă, apare tipul cu capsulă triunghiulară. Raportul genotipic de segregare în F2 este de 9/16 A-B (capsulă triunghiulară):3/16 aaB (capsulă triunghiulară):3/16 A-bb (capsulă triunghiulară):1/16 aabb (capsulă ovoidă), iar cel fenotipic de 15:1 (fig. 2.9).

Acţiunea complementară a genelor recesive se explică prin prezenţa unor gene duplicate, adică a unor gene similare ca acţiune, care însă se transmit independent. Planta Capsella bursa pastoris fiind un tetraploid, are două perechi din fiecare cromozom omolog şi ca atare posedă gene duplicate, care determină acţiunea de complementaritate recesivă.
           2.3.7. Interacţiunea dintre gene
Interacţiunea dintre genele nealele poate determina apariţia unui fenotip nou.

Forma crestei la găini este determinată de interacţiunea a două gene nealele P şi R. În funcţie de interacţiunea lor, forma crestei poate să fie:

· pprr – creastă simplă;

· P-rr – creastă măzărată;

· pp-R – creastă trandafir;

· P-R – creastă nucă.

În urma încrucişării între doi indivizi homozigoţi, pentru ambele gene, PPrr şi ppRR, cu creastă măzărată, respectiv trandafir, în F1 se obţin numai indivizi cu creasta tip nucă RrPp, iar în F2 se obţin cele patru tipuri de creastă în raport de 9 nucă:3: trandafir:3 mazăre:1 simplă.
Interacţiunile dintre genele nealele intervin şi în formarea şi transmiterea caracterelor la arbori, numai că, până în prezent, ele au fost puţin studiate din cauza dificultăţilor metodologice de care s-a amintit.

2.3.8. Epistazia
Epistazia constă în mascarea expresiei fenotipice a unei gene numită hipostatică, de către o altă genă nealelă numită epistatică.

Epistazia poate fi de dominanţă sau de recesivitate, după cum gena epistatică este dominantă sau recesivă.

A. Epistazia de dominanţă. Culoarea glumelor şi bobului la ovăz este determinată de două gene: N, epistatică, pentru culoarea neagră şi C hipostatică, pentru culoarea cenuşie. Prezenţa genei N, în stare dominantă împiedecă manifestarea genei C. Încrucişând ovăzul sălbatic (Avena fatua), NNCC, cu boabe negre, cu ovăzul cultivat (A. sativa), nncc, cu boabe galbene, s-au obţinut în F1 plante hibride, heterozigote pentru ambele gene NnCc, cu boabe negre. Prin autopolenizarea generaţiei F1 s-a obţinut în F2 raportul de segregare fenotipică: 12 boabe negre:3 boabe cenuşii: 1 boabe galbene. Raportul de segregare geonotipic a fost: 9/16 N-C: 3/16   N-Cc: 3/16 nnCC: 1/16 nncc.

B. Epistazia de dominanţă şi recesivitate a fost evidenţiată de BATESON şi PUNNET, în experienţele lor privind transmiterea colorată a penajului la găini. Culoarea penajului este determinată de două gene nealele. Una dintre gene I – epistatică, care determină penajul alb (fie că este în stare homozigotă dominantă II, sau heterozigotă Ii) maschează manifestarea celeilalte gene, hipostatică C, care determină penajul colorat.

În urma încrucişării a două rase de găini cu pene de culoare albă, Leghorn (IICC) şi Wyandotte (iicc), în F1, s-au obţinut heterozigoţi IiCi, cu penaj de culoare albă. Prin încrucişarea indivizilor F1 între ei, în F2 s-au obţinut indivizi cu penajul alb şi colorat în raport de 13:3; cei 3/16 indivizi cu penaj colorat (negru) având combinaţia C-ii, în care gena C nu mai este represată de gena I, aflată în stare recesivă.

 C. Epistazia de recesivitate. Acţiunea unei gene recesive în stare homozigotă, genă epistatică, inhibă manifestarea altei gene nealele, în stare homozigotă sau heterozigotă, gena hipostatică.

Culoarea blănii la câini este controlată de două gene: cc (gena epistatică), determină culoarea albă; B – (gena hipostatică), care în absenţa cc, determină culoarea neagră; bb (genă hipostatică), în absenţa cc, determină culoarea maron.

În urma încrucişării între două rase de câini, una homozigotă cu blana albă, BBcc, şi alta homozigotă cu blana maron, bbCC, se obţin în F1 numai indivizi cu blană neagră, BbCc. În F2 se obţine raportul de segregare fenotipică: 9 blană neagră: 4 blană albă: 3 blană maron. 

2.3.9.Poligenia (polimeria)

Mai multe gene nealele, care segregă independent, pot afecta acelaşi caracter, expresia sa fenotipică depinzând de numărul de gene dominante prezente.

NILSSON-EHLE a constat că la grâu, în determinarea culorii bobului sunt implicate 2 (3) perechi de gene nealele, notate cu R1, R2, (R3). Culoarea bobului depinde de numărul de gene dominante prezente şi numărul de gene nealele (2 sau 3), implicate. Intensitatea culorii boabelor de grâu, la indivizi rezultaţi în F2, este proporţională cu numărul de gene în stare dominantă prezente în genotipul lor. Indivizii cu 4 gene R (R1R1R2R2) în genotipul lor, vor avea bobul roşu închis, cei cu trei gene R, vor avea bobul roşu, cei cu două gene R, vor avea bobul roşietic, cei cu o genă R, vor avea bobul roşu pal, iar cei cu ambele gene în stare recesivă (r1r1r2r2), vor avea bobul alb. Raportul de segregare în F1 este de 1:4:6:4:1, formându-se 5 grupe fenotipice.
2.3.10. Transgresiunea
Mai multe gene nealele, determină în generaţiile de segregare F2-F5, la o parte din descendenţi, depăşirea expresiei maximale şi minimale a unui caracter, faţă de gradul de manifestare a acestui caracter la genitori.

Prin încrucişarea unor iepuri, cu blană de culoare închisă (M1M1M2M2M3M3m4m4), cu iepuri cu blană de culoare deschisă (m1m1m2m2m3m3M4M4), în prima generaţie s-au obţinut indivizi heterozigoţi cu blană de culoare intermediară (M1m1M2m2M3m3M4m4). Din descendenţa acestora, pe lângă indivizi cu diferite nuanţe ale blănii, apar şi iepuri cu blană albă (m1m1m2m2m3m3m4m4), transgresiune negativă (înglobează toate genele recesive), precum şi iepuri cu blană de culoare neagră (M1M1M2M2M3M3M4M4), transgresiune pozitivă (înglobează toate genele dominante). Formele transgresive pozitive pot fi utilizate ca genitori valoroşi, în procesul de ameliorare.

Excepţiile de la tipurile de segregare mendeliană prezentate, sunt în fond aparente, deoarece mecanismul separării factorilor ereditari şi al formării combinaţiilor rămâne de tip mendelian.

Există însă şi abateri reale de la proporţiile respective, având o altă sursă, cum ar fi segregarea preferenţială a cromozomilor, nesepararea cromozomilor omologi în meioză, formarea nerandomizată a zigoţilor la fecundare.

Astfel, repartiţia întâmplătoare în meioză a cromozomilor omologi la celulele fiice şi formarea gameţilor cu cromozomi omologi şi gene alele în raport de 1:1 sunt uneori deranjate, producându-se segregarea preferenţială a unor cromozomi.

În consecinţă, în macrosporogeneză, la plante, se întâmplă ca un cromozom să se localizeze de preferinţă în oosferă, iar omologul lui în unul din ceilalţi nuclei ai sacului embrionar, neparticipând astfel la formarea zigotului. Aberaţii similare pot să apară şi la formarea spermaţiilor şi a polenului şi ele afectează proporţiile în care apar grupele de fenotipuri în descendenţă.

Nondisjuncţia cromozomilor în meioză are ca efect la prima diviziune apariţia unei celule haploide cu un cromozom suplimentar şi a celeilalte celule haploide cu un cromozom în minus celulele sexuale care iau naştere vor produce astfel în procesul fecundării zigoţi cu 2n+1 şi 2n-1 cromozomi, deci cu alte caractere şi cu altă repartiţie la descendenţi decât în cazul normal.

Formarea nerandomizată a zigoţilor, adică unirea gameţilor în procesul fecundării nu în mod întâmplător, după cum se realizează de obicei, ci după anumite preferinţe condiţionate genetic, cum ar fi viabilitatea inegală a celulelor sexuale mascule sau capacitatea de formare şi maturizarea inegală a stigmatului. Fecundarea nerandomizată duce, de asemenea, la modificarea raporturilor de segregare mendelian.

2.4. Ereditatea caracterelor calitative şi cantitative

Însuşirile organismelor sunt de o mare diversitate. Ele se pot totuşi grupa în două categorii importante: caractere calitative şi caractere cantitative.

Caracterele calitative sunt trăsături ale unui organism care-l fac să se deosebească categoric de un alt organism. Diferenţele calitative împart indivizii în tipuri distincte, fără legături prin intermediari. Cele mai tipice prezintă stări alternative ca : prezenţa aristelor la grâu - lipsa lor, prezenţa-lipsa coarnelor la animale, prezenţa - lipsa pigmentului, pigment de o culoare -  pigment de altă culoare.

În această categorie se înscriu şi trăsăturile definitorii la arbori, forma, structura anatomică, însuşirile metabolice caracteristice la frunze, flori, fructe, tulpină ş.a. Caracterele calitative au un grad ridicat de stabilitate şi sunt prea puţin influenţate de factorii de mediu, care nu pot determina decât mici variaţii de expresie, structură sau comportament, niciodată fundamentale.

La om, un exemplu concludent îl oferă grupele sangvine, care depind în exclusivitate de fondul genetic.

În analizele genetice, MENDEL, ca şi alţi cercetători, au exprimat în cercetările lor, îndeosebi, caractere calitative. Ele sunt determinate adesea de una sau două perechi de gene (gene majore), iar efectul fluctuaţiilor mediului înconjurător asupra lor, poate fi imperceptibil după cum s-a mai amintit. Din aceste considerente, în urma încrucişărilor apar fenotipuri distincte, bine conturate, cu dominanţă completă sau incompletă (gene semidominante), ceea ce determină o variabilitate discontinuă.

Caracterele cantitative se caracterizează prin următoarele: se apreciază cantitativ prin măsurare, cântărire, numărare, cronometrare etc., de aceea se mai numesc şi caractere metrice; sunt determinate, adesea, de mai multe gene şi nu pot fi separate uşor şi categoric pe clase de fenotipuri. Sunt puternic influenţate de condiţiile de mediu şi prezintă o variabilitate continuă, adică fenotipuri cu valori cuprinse între cele mai mici şi cele mai mari valori, ca un şir continuu de fenotipuri. Variabilitatea unor asemenea caractere se studiază cu ajutorul biometriei.

2.4.1. Caracteristicile eredităţii caracterelor cantitative

Un exemplu privind ereditatea mendeliană a caracterelor cantitave şi punerea în evidenţă a principalelor sale caracteristici o reprezintă cercetările lui EAST (1916) la Nicotiana longiflora. Încrucişând între ele două varietăţi de Nicotiana, una cu corola de 40 mm lungime (P1), iar cealaltă cu corola de 93 mm (P2), caractere foarte constante, EAST a obţinut în F1 şi F2 plante cu lungime intermediară, cu deosebirea că variabilitatea hibrizilor F2 a fost dublă faţă de cea a hibrizilor din F1.
Autofecundând plante din F2, deosebite în ceea ce priveşte lungimea corolei, s-au obţinut în F3 familii care în medie au avut aceeaşi lungime a corolei ca şi formele parentale din F2.

Mai mult, prin selecţia divergentă a plantelor din F2 şi F3 s-au obţinut familii care au avut valori foarte apropiate de valorile tipice părinţilor iniţiali (P1 şi P2). Aplicând selecţia în F4 şi F5 s-a reuşit să se deplaseze media formelor extreme şi mai mult către cea a varietăţilor parentale (P1 şi P2). Rezultatele obţinute l-au făcut pe EAST să emită următoarele postulate:

· încrucişarea între varietăţi homozigote va da în F1 populaţii având aceiaşi uniformitate ca cea a formelor parentale;

· variabilitatea populaţiilor din F2, va fi mai mare decât a populaţiilor din F1 ;

· în cazul când populaţiile din F2 sunt suficient de mari, pot fi întâlniţi indivizi cu valori egale cu ale formelor parentale ;

· în unele cazuri unii indivizi din generaţia F2 pot chiar depăşi tipurile parentale, apar deci transgresiuni ;

· indivizii situaţi în diferite puncte ale curbei de frecvenţă a populaţiilor F2, vor da în F3 şi în generaţiile următoare familii care se vor deosebi marcant între ele.

Rezultatele obţinute de EAST în urma hibridării celor două varietăţi de Nicotiana şi postulatele stabilite au dus la concluzia că genele joacă un rol foarte important în ereditatea caracterelor cantitative.

NILSSON-EHLE (1909) cercetând ereditatea culorii la boabele de grâu a stabilit că aceasta este determinată de trei perechi de gene şi anume: R1r1, R2r2, R3r3 din care genele dominante R1, R2 şi R3 condiţionează culoarea roşie, iar genele recesive r1, r2 şi r3 culoarea albă. Fiecare din cele 3 perechi de gene segregă independent conform legii segregării independente a perechilor de caractere a lui MENDEL. Astfel, în urma autofecundării indivizilor R1r1 se obţin plante cu boabe roşii şi cu boabe albe în raport de 3 roşii (R1-) : 1 alb (r1r1). În cazul segregării a două perechi de gene (R1r1, R2r2) raportul dintre cele două categorii de plante este de 15 roşii : 1 alb, iar în cazul segregării a trei perechi de gene (R1r1, R2r2, R3r3) raportul de segregare este de 63 roşii : 1 alb.

Interpretând rezultatele, NILSSON-EHLE a elaborat teoria genelor polimere potrivit căreia există factori ereditari cu acţiune foarte asemănătoare, care îşi însumează efectele, determinând formarea aceluiaşi caracter cantitativ. Cu cât numărul factorilor creşte, cu atât caracterul controlat devine mai expresiv.

Astfel de gene cu acţiune individuală redusă care participă la formarea aceluiaşi caracter au fost numite gene polimere (gene multiple, factori multipli). Fiecare genă în parte urmează ereditatea de tip mendelian întocmai ca genele cu efect calitativ. Când genele respective se asociază produc, în urma adiţiei efectelor, o variaţie cantitativă continuă. 

La arbori, un exemplu ipotetic de determinism polimeric poate fi dat la molid, în ceea ce priveşte forma solzilor conurilor.

Molidul carpatic (Picea abiens var. montana) prezintă conuri cu solzi acuminaţi (ascuţiţi), în timp ce molidul de origine austriacă (P. abiens var. europaea) are conuri cu solzi rotunjiţi la vârf. Este posibil ca formarea solzilor să fie codificată de două perechi de gene alele A1a1 şi A2a2 care, prin încrucişări, în F2 să dea combinaţii genotipice de 9 şi clase fenotipice în număr de 5.

Reiese din analiza datelor din tabel că în funcţie de cota de participare a alelelor A1a1 şi A2a2, vârfurile solzilor variază de la puternic acuminaţi în genotipul A1A1A2A2, la evident rotunjit în genotipul a1a1a2a2. În acest caz, însă, nu numai genele A1 şi A2 ar fi active ci şi alelele a1 şi a2 care codifică forma rotunjită a conurilor, fără însă ca între aceste gene să apară relaţii de dominanţă şi recesivitate.

           Teoria genelor polimere a lui NILSSON-EHLE a fost confirmată prin cercetările lui EMERSON şi EAST (1913) la porumb, DEVENPORT la om, SHULL (1914) la traista ciobanului şi EAST (1916) la tutun.

Ereditatea caracterelor cantitative a fost fundamentată sub aspect ştiinţific de către MATHER (1949, 1953). Potrivit concepţiei sale transmiterea caracterelor se efectuează prin două categorii de gene : poligenele minore şi obligogenele sau genele majore. Primele controlează caracterele cantitative iar ultimele caracterele calitative. Poligenele sunt gene cu efect slab, de unde şi numele de gene minore. Pe măsură ce se acumulează ele exercită o acţiune puternică în procesul de formare a caracterelor, fiind echivalentă cu genele polimere.

CAPITOLUL III
Bazele citologice ale eredităţii

3. Organizarea celulară a matariei vii

Celula, ca formă superioară de organizare a materiei vii, este unitatea morfologică şi funcţională de constituire a tuturor organismelor vii, cu excepţia virusurilor. Celula posedă metabolism individual, ciclu de viaţă şi energie proprie, fiind capabilă de creştere şi autoreproducere independentă.

În raport cu complexitatea structurală a celulei şi mai ales a nucleului, organismele vii aparţin la două tipuri de organizări: tipul procariot şi tipul eucariot.

3.1. Organizarea celulară la eucariote

Organizarea eucariotă, mai complexă, este caracteristică algelor verzi, brune şi roşii, ciuperci, muşchi, ferigi, gimnosperme şi angiosperme, şi organismelor animale.

În linii mari, o celulă eucariotă este alcătuită din membrană, citoplasmă şi nucleu Membrana celulară (plasmalema) la plante este protejată, de regulă, de un perete celular de natură pectică-celulozică, având rol de schelet. La animale, plasmalema reprezintă un strat superficial de condensare plasmatică, peretele celular lipsind.

Citoplasma, înalt diferenţiată structural şi funcţional, este alcătuită din :

a) citosolul (hialoplasma), reprezintă mediul în care sunt incluse celelalte componente putând să existe în stare de gel, sau de sol.

b) sistemul de membrane sau reticolul endoplasmetic, poate fi neted (alfa), sau rugos (beta). Cel neted este reprezentat printr-o reţea de tubuşoare şi vezicole la nivelul cărora se sintetizează în principal hormoni. Sistemul endoplasmatic rugos are pe suprafaţa sa formaţiuni granulare ribozomale, constituind ergastoplasma, activă în sinteza proteinelor de secreţie.

Organitele celulare sunt formaţiuni intracelulare, unele prezente în toate celulele (mitocondriile, aparatul Golgi, lizozomii, ribozomii), altele prezente numai în celulele vegetale (plastidele), cu rol în procesele metabolice specifice.

a) Ribozomii sau granulele lui Palade sunt constituite din ARN-ribozomal şi proteine, cu rol important în sinteza proteică. Au o structură constantă, sub formă sferică sau elipsoidală. Ribozomii pot exista în citoplasmă, sau ataşaţi de reticolul endoplasmatic. Ei se pot cupla cu ARN-m în procesul de biosinteză formând polizomii.

b) Mitocondriile sunt structuri mici, independente, considerate centrele energetice ale celulei. La nivelul lor a fost pus în evidenţă ADN, cu rol în ereditatea extracelulară. ADN-ul mitocondrial este dublu eliciodal circular şi reprezintă mai puţin de 1% din ADN-ul celular.

Mitocondriile sunt capabile de autoreplicare, de creştere, de stocare şi transmitere a informaţiei genetice specifice, comportându-se ca nişte organite semiautonome, cu continuitate citologică şi genetică.

c) Plastidele sunt organite citoplasmatice proprii celulei vegetale, cu rol esenţial în procesul de sinteză şi stocare a substanţelor organice. Conţin toate elementele unui sistem genetic (ADN şi ARN), având astfel rol ereditar.
d) Aparatul Golgi este o reţea perinucleară, alcătuit din formaţiuni numite dictiozomi, cu rol în procesul de maturare proteică, în transportul şi depozitarea substanţelor elaborate.
e) Centrozomul, depistat în celula animală şi vegetală, este format din doi centrioli şi centrosferi şi are rol în formarea fusului de diviziune. Fiind purtător de ADN, are rol ereditar.
f) Lizozomii sunt corpusculi de formă ovoidă, ce conţin enzime digestive fiind responsabili de digestia intracelulară. Beneficiază de enzime hidrolitice (proteoză, ribonucleoză, fosfatază ş.a.) şi sunt specifice celulei animale. Formaţiuni cu funcţii asemănătoare au fost semnalate şi la plante (peroxizomi, sferozomi şi glioxizomi).
Nucleul sau carionul este partea cea mai reprezentativă a celulei sub aspect genetic, reprezentând  1/4-1/3 din volumul total al celulei. Nucleul ca entitate morfologică, este alcătuit din membrană nucleară, cariolimfă, nucleol, cromocentrul şi cromatină (cromozomi).

a) Membrana nucleară se evidenţiază în interfază. Este formată din două membrane lipoproteice, prevăzute cu pori prin care se realizează schimburile dintre cariolimfă şi citoplasmă. Membrana exterioară se racordează cu reticolul endoplasmatic, prin care realizează legătura între membrana nucleară şi cea celulară. Are rol important în organizarea şi funcţionarea cromozomilor, precum şi în procesul de replicare şi transcriere de ADN.

b) Cariolimfa, nucleoplasma sau matrixul nuclear, este mediul în care sunt incluse formaţiunile nucleare, putând exista în stare de gel sau sol.

c) Nucleolul, este prezent în nucleu ca un corp sferic, vizibil în interfază şi profază ataşat la unii cromozomi în zona strangulaţiei secundare. Numărul nucleolilor este caracteristic fiecărei specii.

d) Cromatina reprezintă starea în care se găseşte materialul cromozomal în interfază sub forma fibrei elementare de cromatină. Prin condensarea fibrei elementare de cromatină, în cursul diviziunii celulare se pot evidenţia cromozomii.

3.1.1. Cromozomii la organismele eucariote

Principalii purtători ai informaţiei genetice la eucariote sunt cromozomii prezenţi în nucleul celular. Aceştia sunt constituiţi din cromatină, ce conţin aproximativ 60% proteine, 35% acid dezoxiribonucleic (ADN) şi 5% acid ribonucleic (ARN).

După funcţiile lor, cromozomii sunt de două tipuri: autozomi, ce se regăsesc în celulele somatice şi variază ca număr de la o specie la alta şi heterozomi, sau cromozomi ai sexului. Celulele somatice conţin două seturi de autozomi şi doi heterozomi XX sau XY, iar celulele sexuale conţin un set de autozomi şi un heterozom.

3.1.1.1. Morfologia cromozomului la eucariote

Sub aspect morfologic, cromozomul eucariot prezintă următoarele formaţiuni: cromatidele surori, centromerul, constricţia secundară, telomerii, satelitul şi knobul.

Cromatidele surori sunt două unităţi structurale identice genetic, unite la nivelul centromerului.

Centromerul (strangulaţia sau constricţia primară) este zona cu care cromozomul se fixează de fibrele fusului de diviziune celular. El împarte cromozomul în două braţe scurt, sau proximal (p) şi braţul lung, sau distal (q).

În raport cu poziţia centromerului, distingem următoarele tipuri morfologice de cromozomi:

· telocentrici, cu poziţia centromerului terminală;

· acrocentrici, poziţia centromerului fiind subterminală ;

· submetacentrici, cu poziţia centromerului submediană ;

· metacentrici, poziţia centromerului fiind mediană.

Strangulaţia sau constricţia secundară este asemănătoare centrome-rului, însă la nivelul ei cromatidele nu se unesc. Zona se mai numeşte şi organizator nucleolar, la acest nivel fiind ataşat de obicei nucleolul. 
Telomerii sunt formaţiuni terminale ale cromozomilor ce le conferă stabilitate. În lipsa acestora apar restructurări cromozomale şi modificarea morfologică.

Satelitul sau  trabantul este o formaţiune facultativă, separată de restul cromozomului prin strangulaţia secundară. De regulă este dispus pe braţul proximal (scurt) al cromozomului.

Knobul este o formaţiune terminală sau subterminală heterocromatică, dispus pe anumiţi cromozomi, cu valoare de marker citologic.

3.1.1.2. Structura cromozomului eucariot
Elementul structural de bază al cromozomului este nucleosomul. La microscopul electronic, nucleosomii apar ca un şirag de perle, fiecare fiind alcătuit dintr-un miez histonic pe care se înfăşoară două spire de ADN. Între doi nucleosomi există elemente de legătură constituite din segmente scurte de ADN asociate cu o componentă histonică H1 (fig. 3.4). Succesiunea mai multor nucleosomi determină formarea fibrei simple de cromatină, care la rândul ei se spiralează sub formă de selenoid şi formează fibra elementară de cromatină, care constituie elementul de bază a cromozomului. În interfază cromozomii se găsesc sub această formă elementară de cromatină.

3.1.1.2. Compoziţia chimică a cromozomului eucariot

Cromozomii sunt alcătuiţi din cromatină, substanţă fundamentală ce conţine acizi nucleici şi proteine, lipide şi poliglucide, ioni de calciu şi magneziu.

ADN-ul nuclear reprezintă aproximativ 95% din totalitatea ADN-ului celular, şi răspunde de stocarea informaţiei genetice şi continuitatea ei de la o generaţie la alta. Cantitatea constantă de ADN din fiecare cromozom este supusă unei variaţiuni ciclice, determinată de separarea cromatidelor în cadrul ciclului celular. ADN-ul din care este constituită cromatina poate fi de două feluri : ADN cu corespondenţă de codare şi fără corespondentă de codare.

- ADN-ul cu corespondenţă de codare  este activ în procesul de transcripţie, putând fi de două feluri :

a) ADN nerepetitiv (unic) care conţine gene active în procesul de sinteză a proteinelor celulare, ce poartă mesajul genetic necesar transcrierii ARN-m ;

b) ADN repetitiv,  corespunde genelor ce poartă mesajul genetic transcrierii ARN-r, ARN-t şi ARN-m necesar biosintezei histomelor.

- AND-ul fără corespondenţă de codare, inactiv în procesul de transcripţie este înalt repetitiv, fiind sub două forme:

a) ADN spaţiator, dispus între secvenţele unice;

b) AND satelit cu localizare telomerică, sau în vecinătatea centromerului şi a satelitului.

ARN-ul cromozomal se găseşte în cantitate diferită în celulele diferitelor organe, reprezentând cca. 10% comparativ cu ADN.

Proteinele se prezintă sub forma de nucleoproteine şi sunt: histon şi nonhiston.

Histonele sau proteinele bazice sunt omogene, cu rol de reglare nespecific al activităţii genelor şi rol structural. Nonhistonele sunt foarte heterogene, cu rol enzimatic, structural şi reglator specific a activităţii genelor.

3.1.1.3. Caracteristicile cariotipului la eucariote

Alături de elementele morfologice, caracteristicile cromozomilor sunt exprimate prin numărul, forma şi mărimea acestora.

Numărul, forma şi mărimea cromozomilor dintr-o celulă somatică constituie cariotipul unui individ sau a unei specii. Acesta reprezintă un criteriu de identificare a speciilor.

Numărul cromozomilor oscilează de la o specie la alta şi este relativ stabil pentru indivizii aparţinând unei entităţi taxonomice. În celulele somatice cromozomii sunt dispuşi în perechi, unul de origine maternă şi unul de origine paternă (cromozomi omologi), având aceiaşi formă, aceiaşi mărime şi aceiaşi valoare genetică, alcătuind garnitura diploidă, notată cu 2n. În celulele sexuale, sau gameţi, există un singur set de cromozomi, adică câte un cromozom din fiecare pereche, numărul lor fiind redus la jumătate. Aceasta este starea haploidă şi se notează cu n.

La monocotiledonate numărul de cromozomi este cuprins între 2n=4 şi 2n=300, iar la dicotiledonate între 2n=6 şi 2n=226 (DARLINGTON şi WHYLIE, 1995).

La arbori în celulele somatice numărul cromozomilor (2n) este cuprins între 12 şi 14 (la genurile Cercis, alnus, Laurus ş.a. şi 62-82 la genurile Ailanthus, Tilia etc. majoritatea speciilor forestiere de interes, de la noi – molidul, bradul, laricele, pinul, fagul, stejarul, castanul ş.a. au 24 de cromozomi.

Forma cromozomilor se stabileşte în metafaza diviziunii mitotice, când cromozomii ating maximum de contracţie, în funcţie de poziţia centromerului. În anafază, ca urmare a îndoirii braţelor cromozomale la nivelul centromerului, pot să apară configuraţii în forma literei V, L sau I.

Mărimea cromozomilor diferă de la o specie la alta. Lungimea lor variază între 2 şi 220 microni, iar grosimea între 0,2 şi 2 microni.

Datorită caracteristicilor morfologice, fiecare cromozom poate fi identificat în celulele indivizilor. Cu toate modificările care apar pe parcursul diviziunilor celulare, cromozomii apar în acelaşi număr, cu aceiaşi formă şi mărime, ceea ce permite individualizarea şi recunoaşterea lor în cadrul complexului cromozomal.

3.2. Reproducerea celulară

Substratul material al eredităţii se caracterizează prin continuitate. Această proprietate se realizează la nivel celular şi se asigură prin reproducerea sa cu fidelitate, transmiţându-se odată cu diviziunea, de la o celulă la alta şi în procesul reproducerii, de la o generaţie la alta.

3.2.1. Ciclul celular mitotic şi semnificaţia sa genetică

Ciclul celular mitotic se desfăşoară în celulele somatice şi poate fi definit ca fiind diviziunea celulară în urma căreia plecând de la o celulă mamă cu un anumit număr de cromozomi, rezultă două celule fiice cu acelaşi număr de cromozomi ca şi celula mamă, identice genetic între ele, identice şi cu celula mamă de la care provine.

În cadrul ciclului mitotic se disting două etape : diviziunea nucleului sau cariochineza şi diviziunea citoplasmei sau citochineza.

Fig. 3.4. Ciclul celular mitotic:

1,2,3-profaza; 4-metafaza; 5 începutul şi 6-sfârşitul anafazei, 7,8-telofaza; 9-citochineza;

c.p.-calote polare; m.n.-membrană nucleară; z.c.-zona clară; chr-cromocentre; 

ph-fragmoplast; p.c.-placă celulară
Chariochineza. Procesele prin care trece materialul genetic din nucleu în cariochineză se regăseşte în interfază şi mitoza propriu-zisă.

Interfaza sau interchineza, este faza dintre două mitoze succesive. La microscop se observă nucleul conturat de membrana nucleară, cromozomii fiind prezenţi sub forma fibrei elementare de cromatină şi nu pot fi individualizaţi. În cadrul nucleului pot fi văzuţi unul sau mai mulţi nucleoli.

În funcţie de momentul sintezei ADN-ului, interfaza se împarte în trei etape : G1, S şi G2.

Faza G1 sau prereplicativă se caracterizează prin sinteza proteinelor şi a ARN-ului. Cromozomii sunt monocromatidici.

Faza S (de sinteză sau replicativă) este caracterizată de sinteza ADN-ului, concomitent cu a proteinelor histonice, astfel că fiecare cromozom devine bicromatidic, cele două cromatide surori fiind identice.

Faza G2 (postreplicativă) este perioada de postsinteză în care are loc maturarea nucleului şi pregătirea sa pentru diviziunea propriu-zisă.

Mitoza sau mitoza propriu-zisă, cuprinde patru faze : profaza, metafaza, anafaza şi telofaza.

· Profaza este marcată de apariţia în cadrul nucleului a cromozomilor sub forma unor fibre subţiri şi lungi. În profază dispar nucleoli, se dezorganizează membrana nucleară şi se constituie fusul de diviziune.

· Metafaza. Cromozomii ajunşi la condensarea maximă se ataşează cu ajutorul centromerului de fibrele fusului de diviziune şi se aliniază la centrul celular formând placa metafazică sau ecuatorială. În metafază se pot determina numărul, forma şi mărimea cromozomilor, elemente ce definesc cariotipul unei specii.

· Anafaza se caracterizează prin clivarea longitudinală a cromozomilor, după ce în prealabil s-a produs clivarea centromerilor. Cromozomii monocromatici se deplasează cu centromerul înainte, spre polii celulei. 

În anafază se asigură repartizarea aceleaşi informaţii genetice la celulele fiice, având în vedere că cele două cromatide surori sunt identice.

· Telofaza este un proces invers profazei. În cursul telofazei fibrele fusului de diviziune dispar, iar cromozomii monocromatici ajunşi la cei doi poli se despiralează, se subţiază şi iau aspectul unui ghem (spirem). Are loc procesul de reconstituire a membranei nucleare şi a nucleotidelor.

Citochineza. În ţesuturile somatice, în condiţii normale, cariochineza este urmată de diviziunea citoplasmei.

În celula vegetală, cu perete celular rigid, diviziunea citoplasmatică are loc la apariţia la centrul celulei a unui corpuscul plasmatic denumit fragmoplast, de forma unui inel care treptat îşi umple lumenul cu substanţe celulozo-pectice, care se transformă în perete celular.

La animale citochineza constă în apariţia unei strangulaţii în zona ecuatorială a celulei, care asigură separarea celulelor fiice.

Distribuţia tuturor componentelor protoplasmatice este foarte precisă şi exactă, realizată sub control genetic, fapt ce determină formarea a două celule fiice cu aceiaşi alcătuire structurală şi constituţie genetică.

Semnificaţia esenţială a diviziunii celulare mitotice constă în aceea că ea asigură continuitatea genetică de-a lungul generaţiilor celulare succesive.

Ciclul celular, prin sporirea numărului de celule şi procesele de biosinteză ce le implică, asigură creşterea organismului, asigurându-se continuitatea genetică în ontogeneză, de la o celulă la alta, prin copierea mesajului genetic în interfază şi repartizarea acestui mesaj în condiţii riguros exacte celulelor fiice prin mecanismul mitozei, în anafază. În consecinţă, în privinţa informaţiei genetice nucleare, toate celulele sunt identice. Prin desfăşurarea mitozei se asigură constanţa numerică morfologică şi structurală a cromozomilor.

3.2.2. Ciclul celular meiotic şi semnificaţia sa genetică

Ciclul celular meiotic, sau diviziunea meiotică este un tip particular de diviziune celulară, caracteristic organismelor ce se înmulţesc pe cale sexuată şi în urma căruia dintr-o celulă somatică cu 2n cromozomi se formează 4 celule fiice cu n cromozomi, diferite genetic între ele, diferite şi de celula mamă de la care provin.

Diviziunea meiotică se desfăşoară în celule germinale, localizate în organele de reproducere şi implică două diviziuni succesive, meioza I şi meioza II, interfaza fiind prezentă o singură dată, la începutul ciclului celular, având ca finalitate formarea gameţilor.
Meioza I (primară sau reducţională). În această fază are loc reducerea la jumătate a numărului de cromozomi şi fenomenul de recombinare genetică.

Diviziunea meiotică are aceleaşi faze ca şi cea mitotică, atât pentru metafaza I şi II, însă profaza este mai complexă.

· Profaza I-a. În această fază cromozomii parcurg o serie de procese ce se realizează în următoarele subfaze: leptonem, zigonem, pachinem, diplonem şi diachineză.
În leptonem – nucleul se măreşte în volum, cromozomii apar sub forma unor filamente subţiri, în lungul cărora încep să se contureze cromozomii.

În zigonem cromozomii omologi, unul de provenienţă maternă şi altul de provenienţă paternă, se alătură şi se unesc doi câte doi, formând cromozomi bivalenţi. Fenomenul de conjugare a cromozomilor se numeşte sinapsă. Împerecherea cromozomilor omologi este controlată genetic, realiazându-se strict genă alelă la genă alelă şi se caracterizează prin formarea complexului sinaptomenal, care permite realizarea recombinării genetice prin crossing-over.

Pachinemul, se caracterizează prin condensarea cromozomilor, legatura dintre ei devine din ce în ce mai intimă, devenind posibile fenomenele de recombinare prin crossing-over.

Diplomenul se caracterizează prin faptul că la fiecare bivalent se pot observa 4 cromatide, datorită tendinţei omologilor de a se separa, rămânând uniţi însă la nivelul chiasmelor. Această configuraţie poartă denumirea de tetradă cromatidică. 

Diachineza este reprezentată de condensarea şi scurtarea puternică a cromozomilor. Spaţiile dintre chiasme se măresc, chiasmele fiind deplasate spre extremităţile cromozomilor, fenomen denumit terminalizare.
La sfârşitul profazei I nucleolul şi membrana nucleară dispar, formându-se fusul nuclear, pe care se ataşează configuraţiile cromozomale bivalente.

Metafaza I. Cromozomii bivalenţi se aşează pe fibrele fusului de diviziune, orientaţi cu centromerii spre polii opuşi, formând placa ecuatorială. În metafază sunt vizibile incă chiasmele care leagă cromozomii fiecărei perechi.

Anafaza I. Legătura dintre cromozomii omologi se diminuează, bivalenţii se separă în cromozomi bicromatici, ce migrează spre polii celulei. În anafaza I are loc reducerea numărului de cromozomi şi recombinarea genetică intracromozomială, datorită segregării libere a perechilor de cromozomi.

Telofaza I. Cromozomii, în număr haploid, se grupează în cei doi nuclei, se formează membrana nucleară, se reorganizează nucleolii şi apar două celule haploide (o diadă).

Cu aceasta se încheie prima diviziune meiotică. Nucleii nou formaţi intră într-un stadiu numit interchineză. În urma meiozei I, uneori citoplasma se divide, alteori nu. În acest ultim caz rezultă celule binucleate, numite diade.

Meioza II (mitoză haploidă) este asemănătoare unei mitoze. Ea se petrece în celule cu număr haploid de cromozomi.

Profaza II. În nucleul normal constituit, cromozomii se condensează şi se individualizează. La sfârşitul profazei II are loc dezintegrarea membranei nucleare şi formarea fusului de diviziune.

Metafaza II. Cromozomii se deplasează spre centrul celulei, unde se fixează cu centromerul de fusul de diviziune, formând placa metafazică (ecuatorială). Aspectul cromozomilor este de forma literei “X”, configuraţie determinată de prezenţa unui singur centromer pentru cele două cromatide, iar braţele lor se resping.

Centromerul fiecărui cromozom, care a ţinut unite cromatidele surori, se dublează structural şi funcţional.

Anafaza II. Are loc separarea centromerilor şi a cromozomilor în cromatide, care devin cromozomi independenţi ce migrează spre poli.

Telofaza II. Se formează patru nuclei cu număr haploid de cromozomi monocromatidici. Membrana nucleară se reface în jurul fiecărui grup de cromozomi haploizi şi are loc apoi citokineza.

Fig. 3.6. Ciclul celular meiotic la Aloe thraskii

1-5-profaza heterotipică:1-leptoten, 2-zigoten, 3-pachitem, 4-diploten, 5-diachineză

6-metafaza heterotipică; 7- anafaza; 8-telofaza; 9-interchineză; 10-metafaza homeotipică; 

11-anafaza; 12-teleofaza
Formaţiunea formată din patru celule haploide ce ia naştere la sfârşitul meiozei II se numeşte tetradă celulară.

Astfel, dintr-o celulă diploidă cu 2n cromozomi, în urma celor două diviziuni ale meiozei, rezultă patru celule fiice haploide, cu n cromozomi. Fiecare din cele patru celule formate, conţin combinaţii diferite de gene, asigurându-se astfel variabilitatea genetică.

*

*       *

Ciclul celular mitotic este, de fapt, un ciclu închis în sensul că celulele rezultate în urma meiozei nu mai reiau ciclul întrucât, la animale, acestea nu se mai divid urmând a funcţiona ca şi gameţi în procesul de fecundare, iar la plante suferă un număr limitat de diviziuni mitotice haploide în procesul de formarea gameţilor.

Ciclul celular mitotic contribuie la realizarea a două funcţii biologice majore: diversitatea lumii vii prin asigurarea variabilităţii genetice a gameţilor şi continuitatea genetică de la o generaţie la alta în procesul de fecundare, asigurând constanţa numărului de cromozomi a descendenţelor.

Variabilitatea genetică a gameţilor se asigură în cadrul proceselor de recombinare intracromozomală prin crossing-over în profaza meiozei I şi intercromozomală la nivelul setului haploid de cromozomi prin segregarea independentă a perechilor de cromozomi omologi în anafaza meiozei I.
3.2.3. Ciclul de viaţă şi recombinarea genetică la plantele superioare; semnificaţia biologică şi genetică

Prin ciclul de viaţă se asigură continuitatea genetică de la o generaţie la alta în filogeneză şi cuprinde alternarea unor generaţii celulare haploide, în procesul de formare a gameţilor (gametogeneza), cu a unor generaţii celulare diploide, datorită fecundării. Gradul de reprezentare a celor două generaţii celulare, haploidă şi diploidă, diferă la plante şi animale.

La plante, gradul de reprezentare a nivelului haploid şi diploid diferă în raport de poziţia ocupată pe scara evolutivă.

În urma meiozei rezultă celule haploide, care nu reprezintă gameţi ca şi în cazul animalelor ci spori din care în urma mitozei haploide succesive va rezulta gametofitul (generaţia haploidă), formaţiune ce va da naştere gameţilor. Gameţii în urma procesului de fecundare vor da naştere zigotului diploid şi apoi prin diviziuni mitotice succesive se va forma sporofitul (generaţia diploidă), care în urma meiozei va produce din nou celule haploide (spori), încheindu-se astfel ciclul de viaţă.

Diviziunea reducţională (meioza), se produce atât la animale, în spermatogeneză şi ovogeneză, cât şi la plante, în microsporogeneză şi macrosporogeneză.

În spermatogeneză (meioza, la animale mascule), toate cele patru celule rezultate sunt de regulă, funcţionale, reprezentând spermatozoizii.

În ovogeneză (meioza, la animale femele), doar una dintre cele patru celule este funcţională – ovulul – gametul femel.

Gametogeneza la plantele superioare cuprinde microgametogeneza, sau procesul de formare a gameţilor masculi şi mega sau macrosporogeneza, adică procesul de formare a gameţilor femeli.
În microsporogeneză (meioza la plante, în cazul grăunciorilor de polen) din fiecare celulă haploidă a tetradei se formează câte un grăuncior de polen (fig. 3.8.). Acesta, în timpul germinării, suferă două diviziuni mitotice succesive, în urma cărora rezultă un nucleu generativ şi unul vegetativ. Nucleul vegetativ se resoarbe, iar nucleul generativ haploid trece printr-o nouă diviziune mitotică, dând naştere la doi nuclei spermatici, care reprezintă gameţii masculi.

În macrosporogeneză (meioză, în cazul gameţilor femeli), numai una dintre cele patru celule ale tetradei este funcţională, devenind sacul embrionar. Nucleul haploid al sacului embrionar parcurge trei diviziuni mitotoce succesive în urma cărora rezultă opt nuclei. Unul dintre aceşti nuclei haploizi ai sacului embrionar devine nucleul oosferei (gametul femel la plante), doi se contopesc dând nucleul secundar diploid al sacului embrionar, trei formează nucleii antipodelor şi doi devin nucleii sinergidelor.

În urma procesului de fecundare se realizează fuziunea celor două celule sexuale, masculă şi femelă.

Sub aspect genetic, semnificaţia fecundării este primordială, deoarece prilejuieşte întâlnirea şi regruparea cromozomilor omologi din gameţi, unul de provenienţă maternă, celălalt de provenienţă paternă. Celula, dispune astfel de 2n cromozomi fiind diploidă, faţă de gameţii care sunt haploizi cu n cromozomi.

Unirea gameţilor la fecundare se produce în mod întâmplător, nedirijat, ceea ce constituie o sursă primordială de variabilitate genetică. Astfel, în cazul combinării a n gene, fiecare fiind reprezentată prin câte a alele, numărul de genotipuri (g) ce vor rezulta, sunt:

Din exemplul dat, dacă se iau în calcul numai 10 gene, fiecare cu câte 2, 3 sau 4 alele, numărul de combinaţii este de 310, respectiv 610 şi 1010 etc.

În cazul plantelor superioare, Angiosperme, se produce dubla fecundare, din contopirea oosferei cu gametul mascul, rezultând oul sau zigotul, iar din unirea nucleului secundar cu al doilea gamet se formează zigotul accesoriu.

Dacă zigotul este diploid, zigotul accesoriu are trei seturi de cromozomi, fiind tetraploid, deoarece rezultă din fuziunea nucleului secundar diploid cu gametul mascul haploid. Faptul că în setul triploid (3n) cromozomi, un număr de 2n cromozomi provin de la părintele matern şi numai n cromozomi de la cel patern are consecinţe în producerea unor fenomene genetice, de tipul eredităţii citoplasmatice.

           Din zigot, prin diviziuni celulare succesive mitotice, ia naştere embrionul, iar din zigotul accesoriu, se formează endospermul secundar şi albumenul.

În cazul Gymnospermelor fecundarea este simplă, un singur gamet contopindu-se cu oosfera.
Endospermul primar al gimnospermelor, deşi îndeplineşte aceleaşi funcţiuni ca şi la angiosperme, are origine diferită, luând naştere dintr-o celulă a nucelei aflată în apropierea micropilului şi fiind haploid (n cromozomi).

În esenţă, diferenţierea timpurie a ţesuturilor embrionului, ca şi diferenţierea postembrionară care urmează, atât la angiosperme cât şi la gimnosperme, are ca sursă primordială informaţia genetică din structurile ADN ale celulei-ou în care sunt memorizate de la început toate caracterele organismului.

